b'\n_START_ARTICLE_\nMeredith Kercherin murha\n_START_PARAGRAPH_\nMeredith Kercherin murha tapahtui Perugiassa Italiassa 1. marraskuuta 2007. Kercher, kuollessaan 21-vuotias, oli Coulsdonista, Etel\xc3\xa4-Lontoosta kotoisin oleva brittil\xc3\xa4inen vaihto-oppilas. H\xc3\xa4net l\xc3\xb6ydettiin asuntolahuoneestaan kurkku auki viillettyn\xc3\xa4._NEWLINE_Kercherin k\xc3\xa4mpp\xc3\xa4kaveri, yhdysvaltalainen Amanda Knox ja h\xc3\xa4nen poikayst\xc3\xa4v\xc3\xa4ns\xc3\xa4, 27-vuotias italialainen Raffaele Sollecito, pid\xc3\xa4tettiin murhasta ep\xc3\xa4iltyin\xc3\xa4. Kolmas pid\xc3\xa4tetty oli Norsunluurannikolta kotoisin oleva Rudy Guede. Ensimm\xc3\xa4isess\xc3\xa4 oikeudenk\xc3\xa4ynniss\xc3\xa4 vuonna 2009 Knoxille langetettiin murhasta 26 vuoden ja Sollecitolle 25 vuoden vankeusrangaistus. Guede tuomittiin erillisess\xc3\xa4 oikeudenk\xc3\xa4ynniss\xc3\xa4 30 vuodeksi vankeuteen, mutta rangaistus aleni my\xc3\xb6hemmin 16 vuoteen._NEWLINE_Murhaoikeudenk\xc3\xa4ynti sai p\xc3\xa4\xc3\xa4t\xc3\xb6ksen 3. lokakuuta 2011. Vetoomustuomioistuin vapautti Knoxin kaikista murhasyytteist\xc3\xa4. Samalla my\xc3\xb6s h\xc3\xa4nen entiselle poikayst\xc3\xa4v\xc3\xa4lleen murhasta annettu tuomio kumottiin. Molemmat olivat vangittuina l\xc3\xa4hes nelj\xc3\xa4 vuotta._NEWLINE_Italian korkein oikeus kumosi vapauttavat p\xc3\xa4\xc3\xa4t\xc3\xb6kset ja m\xc3\xa4\xc3\xa4r\xc3\xa4si uuden oikeudenk\xc3\xa4ynnin. Knox, joka oli palannut Yhdysvaltoihin, ei osallistunut istuntoihin Italiassa, vaan seurasi tapahtumia Yhdysvalloista. Sen sijaan Sollecito oli oikeudessa l\xc3\xa4sn\xc3\xa4._NEWLINE_Tammikuun 2014 loppupuolella oikeus tuomitsi Knoxin 28 vuodeksi ja 6 kuukaudeksi vankeuteen, ja Solleciton 25 vuodeksi vankeuteen.  Tapaus eteni uudelleen korkeimpaan oikeuteen, joka katsoi maaliskuussa 2015 antamassaan tuomiossa Knoxin ja Solleciton syytt\xc3\xb6miksi Kercherin murhaan.'